32006D0804
L 329/64
JURNALUL OFÍCIAL AL UNIUNII EUROPENE
DECIZIA COMISIEI
din 23 noiembrie 2006
privind armonizarea spectrului de frecvențe radio pentru dispozitivele de identificare prin radiofrecvență (RFID) care utilizează banda UHF (ultra înaltă frecvență)
[notificată cu numărul C(2006) 5599]
(2006/804/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 676/2002/CE a Paramentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (decizia privind spectrul de frecvențe radio) (1), în special articolul 4 alineatul (3),
întrucât:
(1)
Tehnologia de identificare prin radiofrecvență (RFID), un tip specific de dispozitive cu rază scurtă de acțiune, asigură un important potențial economic și pentru societăți în Europa. Sunt posibile diferite aplicații ale RFID, cum ar fi identificarea automată a articolelor, reperarea bunurilor, sisteme de securitate și de alarmă, gestionarea deșeurilor, senzori de proximitate, sisteme antifurt, sisteme de localizare, transferul de date către dispozitive portabile și sisteme de control fără fir. Dezvoltarea dispozitivelor RFID care utilizează banda UHF (ultra înaltă frecvență) în Comunitatea Europeană va contribui la dezvoltarea societății informaționale și la promovarea inovațiilor.
(2)
Sunt necesare condiții armonizate și certitudine juridică în ceea ce privește disponibilitatea spectrului de frecvențe radio pentru dispozitivele RFID UHF pentru a permite ca identificarea produselor ce încorporează RFID UHF sau a serviciilor legate de RFID să funcționeze în întreaga Europă. Asigurarea unei piețe interne funcționale va sprijini adoptarea rapidă și cu succes a tehnologiei RFID prin susținerea economiilor de scară și utilizarea transfrontalieră.
(3)
Domeniul de aplicare al prezentei decizii se limitează la sistemele RFID în care dispozitivele fixate pe articolele ce urmează a fi identificate nu au nicio sursă autonomă de energie pentru transmisia radio și transmit numai prin reutilizarea energiei radiate asupra lor de către dispozitivele de citire. Prin urmare, probabilitatea ca acestea să provoace interferențe cu alți utilizatori ai spectrului este în general limitată. În consecință, astfel de dispozitive pot împărți benzi de frecvență cu alte servicii care sunt sau nu supuse autorizării, fără a provoca interferențe dăunătoare, și pot coexista cu alte dispozitive cu rază scurtă de acțiune. În consecință, utilizarea lor nu ar trebui supusă unei autorizări individuale în temeiul Directivei 2002/20/CE a Parlamentului European și a Consiliului privind autorizarea (2). De asemenea, serviciile de radiocomunicații, astfel cum sunt definite în Regulamentul radiocomunicațiilor al Uniunii Internaționale a Telecomunicațiilor, au prioritate față de astfel de dispozitive RFID și nu se solicită asigurarea protecției acestor dispozitive RFID contra interferențelor, iar sistemele RFID nu cauzează interferențe acestor servicii de radiocomunicații. În consecință, deoarece utilizatorilor de dispozitive RFID nu li se poate garanta protecția contra interferențelor, este responsabilitatea producătorilor de dispozitive RFID să protejeze astfel de dispozitive contra interferențelor dăunătoare ale serviciilor de radiocomunicații, precum și ale altor dispozitive cu rază scurtă de acțiune care funcționează în conformitate cu reglementările comunitare sau naționale aplicabile. În temeiul Directivei 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora (3) (Directiva R&TTE), producătorii ar trebui să asigure utilizarea eficientă de către dispozitivele RFID a spectrului de radiofrecvență, astfel încât să evite interferențele dăunătoare cu alte dispozitive cu rază scurtă de acțiune.
(4)
În consecință, la 11 martie 2004, Comisia a emis un mandat (4) pentru CEAPT, în temeiul articolului 4 alineatul (2) din Decizia privind spectrul de frecvențe radio, pentru armonizarea frecvențelor utilizate de dispozitivele cu rază scurtă de acțiune, inclusiv dispozitivele RFID. Ca răspuns la mandatul respectiv, CEAPT a stabilit, în raportul său (5) din 15 noiembrie 2004, lista măsurilor voluntare de armonizare care există în Uniunea Europeană pentru dispozitivele cu rază scurtă de acțiune și a declarat că este necesar un angajament mai puternic din partea statelor membre pentru a asigura stabilitatea juridică a armonizării frecvențelor obținute de CEAPT, în special pentru spectrul UHF utilizat de dispozitivele RFID.
(5)
Benzile propuse de CEAPT pentru armonizare sunt reglementate, în privința utilizării lor de către dispozitivele RFID, de standardul armonizat EN 302 208 adoptat în temeiul Directivei 1999/5/CE. Acest standard descrie o tehnică de ascultare înainte de a emite, denumită „listen-before-talk”, concepută pentru a produce niveluri de atenuare adecvate în scopul evitării interferențelor dăunătoare cu ceilalți utilizatori ai benzii. Utilizarea acestui standard sau a altor standarde armonizate relevante oferă prezumția de conformitate cu cerințele esențiale ale directivei R&TTE.
(6)
Armonizarea prevăzută de prezenta decizie nu exclude posibilitatea ca un stat membru să aplice, în temeiul articolului 4 alineatul (5) din Decizia privind spectrul de frecvențe radio, perioade de tranziție sau aranjamente privind utilizarea partajată a spectrului de frecvențe radio, în cazul în care acestea sunt justificate.
(7)
Utilizarea spectrului se supune cerințelor dreptului comunitar privind protecția sănătății publice, în special Directivei 2004/40/CE a Parlamentului European și a Consiliului (6) și Recomandării 1999/519/CE a Consiliului (7). În privința echipamentelor hertziene, protecția sănătății este asigurată de conformitatea acestor echipamente cu cerințele esențiale în temeiul Directivei R&TTE.
(8)
Datorită evoluției rapide a tehnologiei, vor apărea noi dispozitive RFID UHF și dispozitive similare care vor necesita actualizări ale condițiilor de armonizare a spectrului, ținând seama de avantajele economice ale noilor aplicații și de cerințele industriei și ale utilizatorilor. În consecință, vor fi necesare actualizări ale prezentei decizii pentru a răspunde noilor evoluții de pe piață și din domeniul tehnologiei. În cazul în care, pe parcursul unei revizuiri, apare necesitatea adaptării deciziei, modificările vor fi stabilite în conformitate cu procedurile prevăzute de Decizia privind spectrul de frecvențe radio pentru adoptarea măsurilor de punere în aplicare. Actualizările ar putea include perioade de tranziție pentru a lua în seamă situațiile preexistente.
(9)
Măsurile prevăzute de prezenta decizie sunt în conformitate cu avizul Comitetului pentru spectrul de frecvențe radio,
ADOPTĂ PREZENTA DECIZIE:
Articolul 1
Scopul prezentei decizii este de a armoniza condițiile pentru disponibilitatea și utilizarea eficientă a spectrului de frecvențe radio pentru dispozitivele RFID care funcționează în banda UHF (ultra înaltă frecvență).
Articolul 2
În sensul prezentei decizii:
1.
„dispozitive RFID” înseamnă dispozitive destinate, printre altele, localizării și identificării articolelor prin utilizarea unui sistem radio format, pe de o parte, din dispozitive pasive (etichete) montate pe articole și, pe de altă parte, din unități emițătoare/receptoare (cititoare) care activează etichetele și primesc în schimb date;
2.
„fără interferențe și fără protecție” înseamnă că nu trebuie să fie cauzată nicio interferență dăunătoare niciunui serviciu de radiocomunicații și că nu se poate pretinde nimănui protejarea acestor dispozitive contra interferențelor dăunătoare determinate de serviciile de radiocomunicații.
Articolul 3
(1) Statele membre desemnează și pun la dispoziție, în termen de șase luni de la data intrării în vigoare a prezentei decizii, în mod neexclusiv, fără interferențe și fără protecție, benzile de frecvență pentru dispozitivele RFID, sub rezerva condițiilor specifice, astfel cum sunt prevăzute în anexa la prezenta decizie.
(2) Fără a aduce atingere alineatului (1), statele membre pot solicita perioade de tranziție și/sau aranjamente privind utilizarea partajată a spectrului de frecvențe radio, în temeiul articolului 4 alineatul (5) din Decizia privind spectrul de frecvențe radio.
(3) Prezenta decizie nu aduce atingere dreptului statelor membre de a permite utilizarea benzilor de frecvență în condiții mai puțin restrictive decât cele specificate în anexa la prezenta decizie.
Articolul 4
Statele membre supraveghează utilizarea benzilor în cauză și raportează Comisiei constatările lor pentru a permite o revizuire a deciziei în timp util.
Articolul 5
Prezenta decizie se adresează statelor membre.
Adoptată la Bruxelles, 23 noiembrie 2006.